Predkladacia správa

Správa o výsledkoch prístupových rozhovorov medzi Slovenskou republikou a Organizáciou Severoatlantickej zmluvy a návrh ďalšieho postupu je predkladaná v súlade s uznesením vlády SR č. 36 z 15. januára 2003 bod B.1.

	Cieľom predkladanej správy	je informovať o výsledkoch doterajších prístupových rozhovorov medzi SR a NATO a navrhnúť ďalší postup. 

Prístupové rozhovory po prvých dvoch kolách v decembri 2002, kde delegácia SR pod vedením štátneho tajomníka MZV SR Ivana Korčoka a za stálej účasti štátneho tajomníka MO SR Rastislava Káčera formálne potvrdila záujem a pripravenosť SR prevziať na seba záväzky vyplývajúce z členstva v NATO a pristúpiť k jej politickému a právnemu acquis, pokračovali návštevami NATO tímov v SR v januári 2003 a zasadnutím posilneného Vyššieho politického výboru NATO (SPCR) 13. februára 2003 k návrhu časového plánu plnenia reforiem SR do a po pristúpení SR k Severoatlantickej zmluve. Dňa 17. februára 2003 sa uskutočnilo zasadnutie Výboru pre hodnotenie obrany k hodnoteniu dlhodobých plánov reformy obrany a ozbrojených síl SR. Po druhom kole prístupových rozhovorov vláda SR svojim uznesením č. 41 dňa 15. januára 2003 odsúhlasila návrh príspevku SR do spoločných rozpočtov NATO. 

Týmto sa ukončila séria prístupových rozhovorov medzi SR a NATO, ktoré sa formálne zavŕšia zaslaním listu ministra zahraničných vecí SR adresovaným generálnemu tajomníkovi NATO obsahujúcim opätovné potvrdenie záujmu vlády SR prijať pozvanie na pristúpenie SR k Severoatlantickej zmluve (tzv. Letter of Intent). Predmetným listom sa SR opätovne formálne prihlasuje ku všetkým povinnostiam a záväzkom vyplývajúcim zo Severoatlantickej zmluvy, právneho a politického acquis Aliancie a doterajších rozhodnutí a dokumentov NATO. Prílohou listu je časový plán plnenia reforiem SR, ktorý sa vláda SR politicky zaväzuje plniť aj po nadobudnutí plnoprávneho členstva SR v NATO a ktorého zmyslom je potvrdiť pokračovanie v implementácii reforiem spoločnosti a ozbrojených síl SR.

	Zaslanie uvedeného Letter of Intent je nevyhnutným predpokladom pre podpísanie Protokolu o pristúpení SR k Severoatlantickej zmluve veľvyslancami členských štátov NATO. Tento akt má byť vykonaný za prítomnosti ministrov zahraničných vecí siedmich pozvaných krajín dňa 26. marca 2003 v Bruseli. Nasledovať bude ratifikácia všetkých siedmich protokolov o pristúpení v parlamentoch jednotlivých súčasných členských štátov NATO a odsúhlasenie pristúpenia k Severoatlantickej zmluve v parlamentoch pozvaných krajín tak, aby celý proces uloženia ratifikačných inštrumentov pozvaných krajín depozitárovi Severoatlantickej zmluvy (vláde USA) bol ukončený najneskôr do polovice mája 2004 a aby sa noví členovia NATO mohli zúčastniť na najbližšom predpokladanom summite NATO koncom mája 2004. Pristúpenie k  Severoatlantickej zmluve bude v prípade SR prebiehať ako v prípade pristúpenia k tzv. prezidentskej zmluve.

Predkladaný materiál prešiel skráteným medzirezortným pripomienkovým konaním a neboli k nemu uplatnené žiadne zásadné pripomienky. Dňa 24. februára 2003 bol odsúhlasený Vládnym výborom PRENAME na úrovni štátnych tajomníkov. Materiál sa odporúča predložiť na rokovanie Národnej rady SR a zaslať na vedomie prezidentovi SR, guvernérovi NBS a riaditeľovi SIS.